
MINISTER URSELL 
ARENDS A TOPA 
CU TRAHADONAN 
DI SERLMAR 


AUMENTO DI SALARIO 
MINIMO TA UN GASTO 
ADICIONAL DI 12 MIYON 
FLORIN ANUAL PA 
DUNADONAN DI TRABOU 


E ULTIMO DIA PA 
PAGA IMPUESTO DI 
VEHICULO DI MOTOR TA 
31 DI JANUARI 2023 


MINISTER ODUBER 
TA PRIMINTI UN MIHOR 
SERVICIO MEDICO 

M 
inister di Turismo y Salud Publico sr. Dangui Oduber ta 
anuncia cu durante aña 2023 lo cumpli cu un reto mas 
den salud publico. Durante aña 2022 e mandatario a super- 
visa hopi di e trabounan haci pa asina por logra cu den aña 
2023 por logra baha e lista di espera pa haya un cita na un 
specialista. 


E mandatario a duna di conoce cu durante 2022 a percura 
pa amplia nos cuido di prome liña cu ta nos dokternan di 
cas. E idea cu ta considerando pa bin cune ta pa amplia e 
cantidad di dokter di cas cu tin na nos Huisartsen Post (HAP) 
na hospital. E concepto pa tin mas dokter di cas disponibel 
bou un solo dak ta un concepto cu ya caba a demostra di ta 
uno cu ta funciona. Tambe esaki lo zorg pa tin e continuidad 
di e cuido medico. 


Mester añadi cu e logro di AruBIG caminda porfin por 
registra nos propio yiunan di teranan cu a studia den region 


pa dokter sigur a yuda na amplia e cantidad di dokter di cas 
na Aruba. 
E mandatario a splica cu pa busca specialistanan di afo 
semper tabata un reto grandi mirando e scarsedad cu tin 
den e profesionalnan medico den e mercado laboral. Pero 
den aña 2023 tin presupuesto pa busca mas specialista 
den servicio pa cierto specialismonan. Ta bay amplia den 
specialistanan di entre otro specialista di wowo, specialista 
den urologia, specialista di dolor y specialistanan di stoma 
y tripa. 


E mandatario ta convenci cu e ampliacion aki den dos liña 
di cuido ta bay yuda na reduci e cantidad di personanan cu 
lo mester bay un specialista. Cu e ampliacion den e special- 
istanan den aña 2023 lo por trata mas tanto pashent y asina 
reduci e lista di espera considerablemente. Minister Dangui 
Oduber ta premira un aña 2023 hopi positivo pa cuido 
medico y lo sigui traha duro pa mehora esaki aun mas. 


Minister Dangui Oduber ta priminti cambio 


Lista di espera di specialista 
lo baha substancialmente 

E 
aumento di salario cu ta drenta na vigor e luna aki, lo 
tin consecuencia pa e doño di trabou tambe. E gastonan 
laboral no ta subi solamente pa e hecho cu e tin cu paga su 
trahado mas placa, pero e lo mester contribui mas na caha 
di Gobierno. 


E Conseho Social Economico (SER) den su rapport ta señala 
un investigacion haci bou di e poblacion na 2019, pa loke ta 
e entrada mensual di labor. No tin dato mas recien cu esey. 
Di e 55461 persona participando den e proceso laboral, 
11.092 tin salario minimo. Esey ta 20% di e total. (RED: 
Mester bisa cu door di e situacion di pandemia, probable- 
mente esaki a bira mas). 
SER ta splica cu mester tene cuenta cu ta trata aki di 15+, 
mientras cu pa ley e salario minimo ta conta pa 18-plussers. 
Esaki ta nifica cu e grupo di hobennan di 15, 16 y 17 aña pa 
ley no mester haya salario minimo. 


Pues den practica por resulta cu nan ta gana menos. Den 
nos leynan no tin salario minimo pa hobennan. SER ta bisa 
cu esaki por nifica cu e porcentahe di 20% di e poblacion 
laboral cu ta gana salario minimo, de hecho por ta menos. 
Banda di esaki, un parti di esnan cu ta gana salario minimo 
ta haya tips riba nan salario minimo, cu ta nifica cu na final 
nan lo tin un entrada mas halto cu e minimo. Pero atrobe, no 


tin data specifico disponibel pa cu esaki. 


Gastonan cu aumento di salario minimo cu 4.3% 
Ora cu e salario minimo subi cu e porcentahe menciona, 
esaki lo trece gastonan extra pa e dunado di trabou. E 
salario minimo actual ta 1815,35 florin. Un aumento di 
4.3% lo conduci na un entrada di 1893,41 florin, cu ta un 
diferencia di 78,06 cu e grupo aki lo haya extra. 
Loke mester tene cuenta cu ne ta cu e dunado di trabou den 
cuadro di esaki mester paga 3 prima adicional pa e trahado 
cualnan ta AOV di e prima di AZC di 8.9% y LAP-Premie di 
3% pa e structura di pensioen. 


Si conta e gastonan extra di e 3 primanan aki cu e aumento 
di 78 florin (cu ta 17,49) pa esnan di salario minimo e lo 
conduci na un suma di 95,55 di gasto extra pa cada un di e 
trahadonan aki cu e dunado di trabou ta haya su mes cu ne. 


E gasto total di e aumento di salario minimo lo ta 11.092 x 
Awg.95.55 pa luna cu lo ta den florin 1.059.840,6 y pa aña 
e lo bira 12.718.087,20. 


A base di e pronosticonan ariba menciona y desaroyonan 
SER ta di opinion cu e economia di Aruba cu hopi dificultad 
lo por carga e consecuencianan financiero di e aumento aki. 


Aumento di salario minimo ta un gasto adicional 
di 12 miyon florin anual pa dunadonan di trabou 

D 
esde 1 di januari 2023, Dump di Parkietenbos a cera 
su porta pa publico. A bin algun siman ta informa caba 
tocante diferente localidad posibel unda por hiba diferente 
tipo di desperdicio. 
Den e articulo aki nos lo enfoca riba “Green Waste”, esta, 
sushi organico. Kico ta green waste? Unda por entrega esaki? 
Kico ta e impacto riba e prijs pa procesa Green Waste? Y cua 
ta e metodo con esaki ta wordo procesa pa recupera recur- 
sonan. 
Kico ta Green Waste? 
Ehempelnan di Green Waste ta entre otro: yerbe, blachi di 
mata, palo y troncon, y palet blanco (no blauw). 
Unda por entrega esaki? 
Green waste por wordo entrega na Johnsons of Ecotech 
Freezone. 
Kico ta e impacto riba e 
prijs pa procesa Green Waste? 
Ora ta trata prijs ta importante pa aclaria cu na Aruba nos 
no ta conoci cu costonan di procesamento di desperdicio. 
Locual a paga tur e añanan na Dump tabata simplemente pa 
deshaci y acumula desperdicio. E impacto riba bo cartera 
por varia entre spaar (compara cu dump) of costo adicional 


pa procesa. Actualmente dos compania tin e capacidad pa 
por procesa green waste y ta premira cu mas compania lo 
drenta e mercado di procesa desperdicio durante 2023. 
Cua ta e metodo con esaki ta wordo 
procesa pa recupera recursonan? 
Tin varios opcion pa converti Green Waste den un recurso 
pa sector primario. Por ehempel, palo of pallet blanco por 
wordo converti den mulch pa uzo den agricultura. E mulch 
ta percura pa menos awa vapora. E otro forma ta pa kima 
e green waste den incinerator of den e air-curtain burner, 
unda e as tambe lo por wordo uza pa enrikece e tera. Den 
futuro, tambe lo tin opcion pa converti tur Aruba su green 
waste hunto cu food waste den compost cu lo ta e miho 
forma pa converti desperdicio biologico den un recurso cu 
lo hisa e calidad di nos tera. Pa e motibo aki, ta importante 
pa ricibi esaki “limpi” (separa for di tur otro tipo di sushi), 
pa asina no solamente yuda tene Aruba limpi, pero contribui 
tambe na nos agricultura local. 


Den transcurso di dianan nos lo sigui comunica y informa 
ciudadanonan di nan opcionnan, y con nos tur por ta consci- 
ente y reconoce bo impacto. Cada un di nos tin e responsab- 
ilidad pa yuda mehora Aruba su maneho di desperdicio. 
Ministerio di Naturalesa 


Kico ta “Green Waste” y 
pakico e mester wordo procesa? 

D 
iahuebs mainta 5 di januari, Ministerio di 
Naturalesa a duna un splicacion amplio 
na trahadonan di Serlimar encuanto e mane- 
ho di desperdicio, como tambe e rol di Serli- 
mar den esaki. A duna espacio pa haci pre- 
gunta critico, vocifera nan preocupacion y 
aclara confusion cu a surgi. 


Di principio Minister Ursell Arends a asumi su 
puesto pa cuminsa traha un plan di accion 
con ta bay rescata Serlimar alabes trece un 
solucion pa e problematica di desperdicio cu 
e isla completo ta biba cu ne. Redirigi desper- 
dicio for di Dump ta solamente e comienso 
cu ta forma parti di e restructuracion di nos 
sector di desperdicio. 
Aunke desperdicio no lo ser acepta mas na 
Dump, e area ta rekeri atencion pa sanea y 
converti den un parke solar cu ta parti di e 
vision di Minister Arends. 


E trahadonan di Serlimar a ricibi splicacion 
ariba e blueprint pa asina atende cu cliente cu 
acerca Dump pa informacion di e maneho di 
desperdicio nobo. Ademas, a instala un borchi 
pa trece aclaracion riba e diferente tipo di 
desperdicio y unda por deshaci di esakinan. 
E proceso ta sigui pa stimula procesado di 
desperdicio nobo, introduci regulacion y ley 


Minister Ursell Arends a topa cu 
trahadonan di SERLMAR pa splica maneho 


ademas di trece un cambio cultural den nos manera di anda cu desper- 
dicio. Un danki na e directora y trahadonan di Serlimar pa nan coopera- 
cion den e proceso aki pa fortifica e compania y trece un cambio nacional 
pa un miho futuro. 

D 
iabierna 6 di januari, Gobierno di Aruba a organisa e 
prome Conseho di Minister pa aña 2023 na San Nico- 
las, pa asina atende cu e tema di diferente proyecto na San 
Nicolas. Hunto cu San Nicolas Business Association (SNBA), 
DIP, DOW y Ministernan, a haya presentacion di 5 diferente 
proyecto hopi interesante y cu lo genera fluho di turista y 
di persona na San Nicolas. Meta di e proyectonan ta pa 
crea cupo di empleo specialmente pa esnan pariba di brug, 
y crea desaroyo economico pa Aruba. 


Prome Minister Evelyn Wever - Croes na e ocasion a expresa 
cu e proyectonan ta hopi interesante y tabata encera proyecto 
di vivienda, proyecto turistico, presentacion di agricultura y 
mas. ‘Mi ta sumamente agradecido na SNBA pa a yuda nos 
setup e reunion y cu a traves di nan por a haya e presenta- 
cionnan. Mi tin tur confiansa cu e proyectonan lo bira real- 
idad y asina crea e progreso y bienestar cu ta buscando pa 
Aruba en general, pero specialmente pa San Nicolas.’ 


Durante Gabinete Wever - Croes I y II, esaki ta e di cuatro 


biaha cu a organisa un Conseho di Minister na San Nicolas, 
pa asina atende specificamente cu temanan di San Nicolas. 


Tin hopi trabou pa haci ainda, e pandemia a stroba den hopi 
cos, e situacion financiero delicado di Aruba tambe a hacie 
dificil. Pero tin e fe, vision y determinacion pa logra e desa- 
royo cu e pueblo di San Nicolas ta desea, Premier Wever - 
Croes a termina bisando. 


Prome conseho di Minister di aña a tuma luga na San Nicolas 


Ministernan a ricibi presentacion di varios proyecto 


D 
irectiva di Cruz Cora Aruba (Rode Kruis Aruba) a tuma 
nota di ultimo desaroyonan encuanto Carnaval y kier co- 
munica na comunidad di Aruba cu na ningun momento SMAC 
a acerca Cruz Cora Aruba pa un oferta pa cubri Carnaval 2023, 
algo cu den e ultimo añanan semper a pasa. Mirando cu Cruz 
Cora Aruba ya tin mas cu 50 aña caba brindando su servicio cu 
boluntarionan certifica y material amplio na tur presente den e 
diferente eventonan, Directiva a acerca Presidente di SMAC pa 
sinta na mesa y esaki ta tuma luga na principio di otro siman. 
Cruz Cora Aruba ta preocupa pa siguridad y salud di tur partic- 
ipante y publico na banda. Semper a yega na un bon acuerdo 
cu antes SAC y tambe desde cu SMAC a tuma over. 
Cruz Cora Aruba a compronde for di SMAC cu ya caba SMAC a 
cera un contract cu otro organisacion pa cubri parada di Fakkel. 
Esaki sin considera of acerca Cruz Cora Aruba, locual ta di 
lamenta. Cruz Cora Aruba semper t’ey pa nos Carnavalistanan 
y nos pueblo durante celebracion di Carnaval y ta spera cu 
SMAC considera e siguridad total di Carnaval. Ta un trabou 


hopi grandi y serio unda cu Cruz Cora Aruba ta pone entre 
40-50 boluntario riba pia pa cada parada, cu ta capacita pa 
duna prome auxilio, CPR cu profesionalismo. 
Esaki vooral pa e publico na banda y tambe su teamnan cu ta 
cana hunto cu e gruponan pa cualkier emergencia. 
Cruz Cora Aruba ta keda pendiente di e reunion otro siman y lo 
comunica e resultado di esaki na su debido tempo. 
Tambe kier desea tur hende un dushi weekend di parada di 
Fakkel y recorda cada persona pa zorg pa su siguridad, bebe 
suficiente awa, uza earplugs y no lubida tuma remedi prome 
cu sali di cas. 


Cruz Cora Aruba y nos carnaval 

P 
or medio di e comunicado aki 
DIP ta participa cu e aña aki 
tin algun cambio den hacimento di 
peticion y otorgamento di precario- 
vergunning pa Kavels di Carnaval. 
E formulario pa peticion/lot ta sola- 
mente disponibel online y pa down- 
load e formulario por bay na www. 
dip.aw, click ariba Carnival 69 y 
print esaki. 


Ariba cada pagina di formulario tin 
4 peticion/lot, dus mester corda 
corta esaki na 4 prome cu deposita 
den buzon corespondiente den Hal 
di Infra Gebouw. Pa compra di zegel 
(stampia) pa e formulario por acudi 
na postkantoor. Cada zegel mester 
ta na balor di AWG 4,00 pa CADA 
PETICION/LOT. 


Despues di a yena e formulario 
completo y a pega zegel/stampia 
por pasa deposita esakinan den e 
tombola corespondiente den hal di 
Infra Gebouw na Sabana Blanco 68, 
riba dianan di oficina, di 7.30am pa 
12.30pm y di 1.30pm pa 5.30pm. 
Ultimo dia pa entrega formulario ta 
diahuebs dia 19 di Januari y diabi- 
erna 20 di Januari lo saca e lotnan. 


Punto nan di atencion: 
Lo 
mester 
yena 
e 
formulario 


completo, formulario incompleto ta 
bira invalido Mester tin un e-mail 
adres y un persoonsnummer valido di 
e peticionario Planificacion pa kavel 
normal (mirones): Mester scoge 
na momento di yena e peticion/lot 
entre LG Smith of Vondellaan riba 
e formulario; Na momento di saca- 
mento di lot, e peticion ta wordo 
asigna na un number di kavel auto- 
maticamente basa ariba numera- 
cion di kavels disponibel. Pues e 
aña aki no tin escogencia di kavel 
via mapa mas. 


Planificacion pa kavel di venta 
(vent): 
Mester yena e formulario di vent- 
kavel y mester deposita esaki den e 
buzon cu ta coresponde na e area/ 
bario pa unda ta haci peticion; Na 
momento di sacamento di lot, e 
peticion ta wordo asigna na un 
number di kavel automaticamente 
basa ariba numeracion di kavels 
disponibel. Pues e aña aki no tin 
escogencia di kavel via mapa mas. 


E formulario mester ta completo y 
yena corecto pa ta valido – dado 
caso cu e no ta completo automati- 
camente e ta cay afo y e siguiente 
formulario saca for di tombola ta 
wordo asigna na su luga. 


SMAC Jeep 
Opening LED SMAC 
Quality Brass band 
Carnival Royalties 


Group 1: Empire Carnival Group 
1000 Participante 
Theme: “The White Edition” 
10 Security 
15 Crew 
1 Opening Banner 
1 Banda 


Group 2: TOB Carnival group 
1750 Participante 
Theme: “Steampunk” 
20 Security 
50 Crew 
1 Opening Banner 
2 Banda 


Group 3: Infinity Carnival Group 
550 Participante 
Theme: “Viva Mexico” 
4 Security 
15 Crew 
1 Opening Banner 
1 Banda 


Group 4: Royal Carnival Group 
400 Participante 
Theme: “Bacchanal Ninja” 
5 Security 
10 Crew 
1 Opening Banner 
1 Banda 
1 Brass Band 


Group 5: Los Laga Bai Carnival Group 
700 Participante 
Theme: Umoja “Unity” 
10 Security 
25 Crew 
1 Opening Banner 
1 Banda 


Group 6: Champagne Carnival Group 
1500 Participante 
Theme: “Let’s take the Taxi to Broadway” 
25 Security 
60 Crew 
1 Opening Banner 
1 Banda 
1 Relay 


Last Lap Band: YOUTH EXTREME 


Sequence Tourch Parade 


7 Januari 2023 


No ta bay scoge kavel 
mas via di mapa 

E 
ultimo dia pa paga impuesto di vehiculo di mo- 
tor di aña 2023 ta 31 di januari 2023. Aki ta 
sigui mas informacion.  


Plachi number 
Departamento di Impuesto lo no bay otorga plachi 
di number nobo ni sticker pa aña 2023. Pues tur 
automobilista lo keda uza e plachinan cora cu 
blanco di aña 2020 den aña 2023.  


Tarifa di impuesto  
E tarifa di impuesto di vehiculo di motor di aña 2023 
ta keda igual cu aña 2022. Contribuyentenan cu 
no ta corda e suma di impuesto cu e mester paga, 
por consulta e comprobante di registracion di e 
vehiculo di motor, cu el a ricibi di Departamento di 
Impuesto ora el a registra su vehiculo. Por down- 
load e App di Departamento di Impuesto tambe pa 
haya sa e suma di impuesto cu mester paga.  


Costo di e plachinan 
E contribuyentenan existente no tin mester di 
paga e costo di e plachinan, debi cu no tin plachi 
nobo pa aña 2022. E contribuyentenan nobo cu a 
caba di registra un auto y cu mester un number 
nobo, si mester paga e costo di e plachinan. E 
costo di e plachinan pa aña 2023 ta Afl.14,- pa e 
plachinan grandi y Afl. 10,- pa e plachinan chikito. 
Pa brommer e plachi ta costa Afl. 10. 


E ultimo dia pa paga 
impuesto di vehiculo di 
motor ta 31 di januari 2023 


Haci pago 
Por haci e pago di impuesto na oficina principal na Camacuri, MFA Noord, 
MFA Paradera, MFA Santa Cruz, MFA Savaneta y tambe na e oficina na San 
Nicolas situa den e edifico di Postkantoor San Nicolas. 
Pa esnan cu ta haci pago na cualkier oficina di Departamento di Impuesto, 
mester tene cuenta cu por paga unicamente cu debit card. Solamente e 
personanan no-comerciante di edad 60+ por paga nan impuesto cu cash 
na Camacuri. Ta importante pa tene na cuenta cu no ta posibel pa paga 
e impuesto di aña 2023, si no a paga e impuesto di e aña(nan) anterior 
completamente. 


Pago online via banco 
Ta recomendabel pa haci pago online via banco uzando e metodo di Bill 
Payment den cual di un manera facil por yena e informacion rekeri. Via Bill 
Payment transaccionnan di pagonan online via Aruba Bank, Banco di Caribe 
of Caribbean Mercantile Bank ta pasa den e sistema di Departamento di 
Impuesto den un dia. Pagonan haci via otro banco ta tarda por lo menos 5 
dia di trabou pa registra den e administracion di Departamento di Impuesto. 
Pa contribuyentenan cu no ta haci uzo di Bill Payment e ta recomend- 
abel pa duna un discripcion detaya pa asina Departamento di Impuesto 
por registra e pago corectamente. E contribuyente ta duna e siguiente 
informacion: persoonsnummer-periodo-number di plachi. Por ehempel: 
50001234- 2023-A92345. Encaso tin debe habri di añanan anterior e 
pago lo wordo procesa riba esakinan prome y e restante riba e aña 2023. 
Si e contribuyente ta bay paga mas cu 1 number via banco, e mester haci 
un transaccion di pago separa pa cada plachi di number. No ta posibel pa 
paga un solo suma den un solo transaccion, debi cu esaki lo trece tardansa 
ora di procesa y aloca e pago.   


Pidi recibo di pago online 
Tur contribuyente cu haci pago via banco, por pidi e recibo di Departamento 
di Impuesto online via e link:   https://www.impuesto.aw/uw-digi- 
tale-formulieren-snel-en-gemakkelijk-online-invullen-en-verzenden 
Despues ta scoge e opcion: Aanvraag kwitantie motorrijtuigbelasting. 
Departamento di Impuesto lo manda e recibo pa e contribuyente via e-mail.  


Boet pa incumplimento 
Pagonan cu drenta despues di dia 31 di januari 2023 ta laat. Pagonan haci 
riba 31 di januari 2023 depues di e “cut-off time” di banco lo pasa pa e 
siguiente dia y ta wordo considera laat. Pa e “cut-off time” di cada banco 
por consulta nan website. Den e caso cu un contribuyente ta laat e lo tin cu 
paga tambe e boet pa incumplimento. E suma di e boet ta 50% di e suma 
cu no a wordo paga.   


Ehempel: Impuesto pa aña Afl. 300 
Impuesto pa mita aña Afl. 150 
Si acaso no haci pago di e mita aña di Afl. 150 prome cu dia 31 di januari 
2023, e boet pa incumplimento lo ta Afl. 75. Den e caso aki e cliente su 
debe pa e prome mita di aña 2023 lo ta Afl. 225. 
Departamento di Impuesto ta recomenda pa haci e pago di impuesto mas 
lihe posibel y no warda te na ultimo momento. 
Pa mas informacion por consulta https://www.impuesto.aw/wanneer- 
moet-u-motorrijtuigbelasting-betalen 

D 
iasabra awor 7 januari 2023, Aruba lo presencia su 
prome parada di Carnaval 69. Esaki nifica tambe cu de- 
partamento di trafico y planologia conhuntamente cu DOW 
lo cera e ruta di Parada di Flambeu. 
E ruta no a cambia. Parada di flambeu ta cuminsa na 
ex-Kooyman ariba Avenida Milio Croes y ta termina na ex 
-DOW na Paardenbaaistraat. 


E camindanan cu lo wordo cera pa trafico y pa siguridad di 
tur persona ta lo siguiente: 
Ta cuminsa cera for di Altura di Aruba Entertainment Center 
ariba Avenida Milio Croes direccion rotonde Banco di Caribe, 
despues ta sigui riba Vondellan direccion rotonde Las 
Americas, pa despues bay direccion pabou riba L.G. Smith 
Blvd te cu rotonde de Wendy’s. 
• Diasabra despues di 4or atardi por pone stoel, banki. NO 
prome! y manera parada caba mester ruim op y bay cu tur 
bos bek. 
Tene bon cuenta cu lo tin persona di Polis y DOW riba 
caminda publico! 


Riba e mesun dia aki for di trempan Cuerpo Policial Aruba 
lo controla full e ruta di Parada di Flambeu. Lo percura pa 
orden publico y tambe tur obheto of auto mal para riba 
caminda of cu ta blokia e crusadanan lo wordo confisca. 
E autonan cu wordo getakeld, doño di e auto mester bay 
warda di Oranjestad pa asina paga e gasto di takelwagen y 
administrativo. Por swipe solamente na Warda di Polis, NO 
ta tuma placa cash. 
Despues di parada no lo por haci esaki mas y lo mester bay 
bek te dialuna na warda di Oranjestad pa asina paga e gasto 
plus e dia cu e auto a keda para na warda di polis. 
Tene bon cuenta cu e controlanan aki y ban celebra un 
Carnaval 69 santo y safe paso den 69, Polis t’ey presente! 


Pa parada di flambeu 


Ta cera ruta 6:30pm y lo tin control! 

F 
in di october a tuma e decision pa cera 
Hulpbestuurskantoor San Nicolas pa mot- 
ibo di falta di siguridad di empleado y di bishi- 
tante. Awor aki Gobierno di Aruba ta anuncia 
e bon noticia cu dentro di poco HBK San Nico- 
las lo ta habri un biaha mas den curason di 
San Nicolas den e edificio di Refineria di Aruba 
(RdA). 


Den e edificio di RdA tin un espacio cu a 
wordo prepara specialmente pa ubica e HBK y 
empleadonan pa por cuminsa brinda servicio na 
San Nicolas. Ta trata di un espacio hopi amplio, 
renoba, cu ta trece un ambiente di trabou nobo 
y caminda cu por duna servicio na comunidad 
di San Nicolas un biaha mas. Prome Minister 
Evelyn Wever - Croes a expresa cu ta lamenta 
cu mester a cera e HBK pa algun tempo, pero 
mester a pone e siguridad di empleadonan y 
bishitantenan na prome luga. 


E tema di HBK ta den un polemica desde prome 
cu Gabinete Wever - Croes a drenta den gobi- 
erno cu lo mester a bin un MFA nobo na San 
Nicolas, si of no. Aruba ta pagando caba pa 
un MFA na San Nicolas pero nunca e prome 
piedra a wordo poni, pa motibo di maneho 
financiero devastador di gobierno anterior, 
cual a conduci na falta di fondo prome cu San 
Nicolas a yega na turno. Prome Minister Wever 
- Croes a splica cu a purba di sali di e situa- 
cion entre SOGA cu e tema di MFA y remodela- 
cion di Hulpbestuurskantoor. Actualmente tin 
algun proposicion riba mesa, cual mester mira 
con lo por carga esaki teniendo na cuenta cu e 
prijsnan di huur ta halto y mester tene cuenta 
cu finansa publico. 
A pesar di esaki ta contento cu a haya un bon 
solucion den apenas dos luna, caminda cu HBK 
na San Nicolas por habri su portanan bek, den 
e localidad nobo pa brinda tur e servicionan na 
comunidad di pariba di brug cu tabata brinda 
anteriormente. 
Concluyendo Prome Minister Wever - Croes a 
bisa, cu aworaki ta pendiente di algun trabou 
cu mester finalisa, den curso di otro siman e 
nomber di HBK lo wordo poni na e edificio y 
lo cuminsa duna e servicio na e comunidad di 
San Nicolas. 


Hulpbestuurskantoor San Nicolas lo habri den edificio di RdA 


Otro siman lo pone nomber n’e edificio 

WILLEMSTAD - Momentonan di reparticion di propiedad 
y salario cu pensioen semper ta momentonan penoso den 
corte pasobra pa naturalesa hende ta inclina pa tuma parti 
pe muhe siendo cu te homber a ‘hoel’ su curpa pa por a 
produci loke awor tin cu keda den dos. No solamente riba 
e entrada cu e homber tin actualmente pero su pensioen 
tambe den futuro. 
Den e caso aki e detayenan ta lo siguiente. aña pasa e pareha 
a divorcia y nan a contrata un experto pa balota kico mester 
reparti. Esey a keda cla na september pero e homber no 
tabata di acuerdo cu trabou dje experto pero awor ke haya 
decision di hues. 
Anteriormente hues a pidi e experto su opinion kico balor di 
benta dje cas dia 3 di november 2020 y experto a contesta 
cu e cas tabata bal 200.000 florin pero si mester bende na 
findishi e bal por baha NAf 170.000,-. Hues tambe tabata 
di opinion cu e cas bal 200.000 florin. Despues a balota 
e mobilario cu segun e muhe tabatabal7750 florin pero e 
homber a balota cu nan bal 9620 florin. E pareha tabatin dos 
auto tambe, un Toyota Tercel cu bal 2000 florin y un Toyota 
Rav cu bal NAf 10.758,-, E pareha debe NAf 70.648,56 na 
hipoteca riba e cas y tin cu parti e debe ey tambe pero tin un 


parti hopi importante cu ta pensioen dje homber cu e tin cu 
parti cu e muhe. 
Hues a pidi e homber pa produci loke e ta haya na pensioen 
pero e no a haci esey y hues a dicidi si pa duna e muhe loke 
el a pidi. Debe di belasting tambe mester reparti y segun e 
lista di Ontvanger, e debe ta NAf 161.703,59. Sumando e 
saldo hues a fiha fecha pa caba di trata e caso y tuma un 
decision dia 6 di maart proximo. 


Den caso di divorcio recien 


E ex “media naranja” di homber kier “juice” su derecho riba pensioen 


ZOETERMEER - Den un dje ultimo sesionnan di Tribunal 
Supremo na Hulanda, nan a tuma e decision pa baha e 
castigo di 14 aña di prizon na 13 aña y 8 luna pa e intento 
pa asesina un abogado femenino den su bufete dia 26 
september di 2017. E tribunal supremo a baha e castigo un 
crenchi asina pa varios motibo. E asesinato no a logra pero 
e sicario a logra corta e abogado cu un cuchiu Stanley den 
su cabes y su cara. Ta via un App e criminal cu kier a laga 
mata e abogado a contrata e hoben y su complicenan pa 
pasa como un homber cu ta busca abogado pa atende su 
divorcio y kier a pasa pa un persona di 30 aña. E sicario cu 
a puñala e abogado te awe no ta conoci pasobra e cu otro 
complice a logra huy y polis a aresta solamente e hoben 
cu no tabatin 17 aña ainda dia dje atentado. Te descono- 
cedo cu a contrata e sicario a hiba e grupo den su auto di 
Amsterdam pa Zoetermeer den loke e tribunal a considera 
intento di asesinato. 
E complice cu a compaña e sicario a haya un castigo di 9 


aña y 10 luna aunke cu e mes no a hinca e abogado. 


Abogado dje criminal a apela e sentencia te den Corte 
Supremo cual a haya motibo pa manda e caso bek pa Corte di 
Husticia pa dicta sentencia di nobo. E persona cu a contrata 
e sicario pa ‘raspa’ e abogado den su cara pa marke pa resto 
di su bida a organisa henter un conspiracion. 
Pe ocasion aki nan a busca un telefon special pa mantene 
comunicacion despues dje intento di asesinato. Ne momen- 
tonan aki e sicario cu a corta e abogado na su cabes y brasa 
tin 25 aña. 
E hoben a traha cita pa discuti un caso di divorcio cu e dos 
abogadonan femenino dje bufete. 
E sicario a cambia su aspecto bistiendo un sombre preto, 
completo cu bril preto pero tabata demasiado hoben pa kier 
a divorcia despues di un matrimonio di 10 aña. 
Ora e abogado a lanta pa duna e sicario su tarheta personal, 
esaki a pushe contra muraya y a raspe den su cara cu e 
cuchiu. 
Personal dje bufete a core yega haya e abogado ta sangra 
profusamente y nan a yama polis. 
E abogado tabatin un puñalada di 6 centimeter di su horea 
pa bou di su boca cu ta e marca cu criminalnan ta causa 
contra hende cu ta ‘snitch’. 


A baha su castigo cu 1 aña 


Hoben sicario Curasoleño 
di 18 aña a puñala abogado 

WILLEMSTAD - Luna pasa hues a 
trata un caso caminda doño di un apar- 
tamento na Lagun a pidi hues pa prohibi 
un cliente pa makista y daña su nomber 
riba Facebook. Doño dje apartamento 
a asisti ne caso digitalmente. E caso ta 
cu e cliente a alkila un apartamento pe 
cu su famia entre 12 december y 20 di 
januari y cu nan lo keda den e aparta- 
mento un siman lagando nan ekipahe 
den e apartamento. 


E cliente tabatin masha reclamo riba 
condicion dje apartamento den My 
Dream Apartments na Lagun cu pa 
cuminsa den baño ta awa brak y den 
cushina tambe ta awa brak tin. E turista 
a manda un carta rabia y candeloso pa 
doño dje apartamento caminda el a 
acuse di a gana y a pone nan salu na 
peliger. Awa di cranchi tabata awa brak 
y henter e famia a haya dolor di cabes, 
cresh y diarea. 


El a menasa doño dje apartamento cu 
si e no haya reaccion e ta pone tur foto 
riba facebook y Instagram. E mesun 
dia doño dje apartamento a reacciona 
y a rechasa e acusacionnan como 
mentira. Ningun momento so e homber 
y su famia den un situacion insigur of 
a-higienico y e doño ta sospecha cu e 
cliente a inventa un cos pa blackmail 
su persona y haya su cen di deposito 
bek. Ademas si e ta makiste dje forma 
aki, e ta actuando di mala fe y ilegal dor 
di hinca Politur den e asunto. E cliente 
a bay dokter di cas kende a manda 
e homber cu su famia pa haci test di 
laboratorio y a skirbi riba su muraya 
di Facebook cu e apartamento ta un 
porkeria mencionando nomber y direc- 
cion. 


E cos a bay para te na warda di polis 
pasobra a haci keho di menasa na 
polis. Un brigadier di polis a bishita e 
apartamento y a raporta loke el a topa 
indicando cu e apartamento ta nechi 


paden y pafo pero e cliente tabatin 
diferente keho. Tabatin capa di stof den 
e camber y e ventilador tabata los den 
sala. Tur paña tabata bou di un capa di 
stof y e apartamento no tabata conecta 
na pipa di awa di Aqualectra pero ta 
awa di pos tanta Sali for di cranchi. E 
polis mes tin un altura di 1.83 meter 
pero a para trankil bou dje ventilador. 
El a cende e ventilador pero e no tabata 
los ni peligroso. 


E cantidad d stof cu tabatin den e apar- 
tamento tabata normal y no un capa 
diki. E polis a raporta cu na su pareser 
e cliente ta busca fayo caminda no tin. 
Asina mes e cliente a sigui makista doño 
dje apartamento. E cliente a demanda 
doño dje apartamento pa pag’e bek 
EUR 2.503,80, USD 518,00 na test 
di laboratorio, 2500 florin di daño y 
perhuicio pasobra e no por a disfruta 
di su vakantie cu su famia y 1050 florin 
pa haya otro acomodacion na Lagun. 
E recibo di dokter a Sali NAf 75,00 
mientras cu el a cobra NAf 4.000,00 pa 
si eventualmente e bira malo. 


Doño dje apartamento a pidi hues pa 
ordena e cliente pa stop di publica 


cos negativo riba su apartamento. 
Basicamente e cliente a traha un lista 
di reclamo cu e doño a keda di resolve 
mientras cu e cliente y su famia a bay 
keda den otro apartamento. Ora el a 
retorna e luga tabata mes sushi. 


Ademas e doño a splica cu e luga di un 
manual cu a splica cu ta cu awa brak ta 
hala WC y no ta berdad cu den cushina 
ta awa brak ta sali for di cranchi. Pa 
colmo e cliente a bay dokter cu diarea 
cinco dia despues cu el a Sali for di e 
apartamento. 


E cliente ademas a copia rapport dje 
polis. Hues a rechasa e kehonan vier- 
kant pasobra poco cos den su reclamo 
ta cuadra. Ademas doño dje aparta- 
mento a laga test e awa ne aparta- 
mento na laboratorio y a paga 175 
florin cu e ta cobra bek. Na final hues 
a yega na conclusion cu no ta doño dje 
apartamento e mester penalisa sino e 
cliente cu su famia como mentiroso y 
abusado. 


Hues a condena e cliente pa paga doño 
dje apartamento 5000 florin y stop di 
skirbi difamacion riba Facebook. 


Turista Hulandes a gana riba Facebook 


Hues a orden’e pa paga 5000 florin pa difamacion 

Fortaleza Pa Famia 


UN bida aleha for di Dios, y hopi falta di oracion, ta pone nos consenshi na peliger, 
ta pone nos pensa solamente riba nos mes, bira orguyoso y arogante, y lubida cu nos tin mester di otro. 
Cada decision cu un hende mester tuma e no mester pensa riba awe so, pero tambe tuma un rato y pensa, 
kico lo pasa si e bala bay rond y bin cay bek cerca dje mes, pasobra hopi biaha decision ta wordo tuma pensando 
cu ami ta bon, ami ta cla, mi no ta worry, cada ken saca nan som. 


Specialmente ora ta trata asunto di famia y matrimonio, nos mester pensa hopi bon, ora nos ta tuma decision, 
pasobra decision robes ta causando, hopi problema y dolor, y e consenshi su rol ta grandi. 
Un hende cu bon consenshi ta tuma bon decision, un hende cu mal consenshi ta tuma mal decision. 
Ora bo ta gaña hopi, diabel ta cumpra bo consenshi, y sin bo nota bo ta haya un consenshi corupto, 
cu ta balia manera un yoyo, complaciendo aki y aya cu hende y lubida riba e temor di Dios. 


Den Daniel capitulo 6, Daniel a mustra rey Dario claramente cu e por ta su doño di trabao, 
pero ora ta trata di su consenshi y su fe den Dios, ta dificil pa e nenga Dios, y sirbi diabel. 


Ora como mayor nos tin cu tuma decision pa bienestar di nos yiunan, nos mester tin un consenshi 
corecto cu no ta apoya maldad, pero cu ta para riba e palabra di Dios, y no aplica sistema di mundo den cas, 
pa asina pas y bondad por reina. 


Un mayor cu ta serio, ta keda para firme den tur circunstancia, y no ta dobla pa ningun clase di manipulacion, 
pasobra su consenshi ta limpi, y e sa kico tin den futuro pa su yiunan. 


Den 1 Timoteo 4:1 ta para skirbi: Ma e Spirito ta bisa claramente (Spirito Santo) cu den ultimo 
temponan algun lo cay for di Fe, door di paga atencion na spiritonan engañoso y doctrinanan di demoñonan. 
Pa medio di hipocresia di gañadonan, kende nan mes consenshi a wordo kima, 
como si fuera esaki ta cu hero cayente a wordo haci. 


Cuanto hende ta mira bondad, pero toch ta sigui haci maldad? 
Cuanto hende ta tuma risico cu nan bida, door di alcohol, droga, arma, etc.? 
Cuanto hende kier bay contra boluntad y principionan di Dios? 
Cuanto hende no a perde respet pa nan mes bibando den inmoralidad? 
Cuanto hende grandi, sabi, cu bon educacion ta biba den scuridad y ta kere cu ta luz? 
Cuanto hende nan consenshi no ta reacciona cu ta malo nan ta haci? 
Cuanto hende no ta pone placa y paranda na prome luga enbes di busca cara di Dios? 


Ora bo ta apoya algo, contra boluntad di Dios, y bo ta sostene inmoralidad, ta nifica cu bo fe a tambalia, 
bo no ta para firme riba e principionan di Dios. 


Laga esun cu ta stima bida,y mira dianan bon, frena su lenga di loke ta maldad, y su lipnan di papia engaño. 
Lage aparta su mes di maldad y haci bon, lage busca pas y siguie. 
Pasobra wowo di Señor ta riba e hustonan, y Su horea nan ta atento pa scucha nan oracion. 
Ma cara di Señor ta contra esnan cu ta haci malo. 


Nos consenshi por wordo limpia ora nos arepenti y aparta di maldad. 
Esun cu confesa su pica Dios ta fiel y husto pa pordona. (1 Juan 1;9) 


E tempo ta dificil pero nos bista mester permanece riba Dios. 
Sinceramente, Pastor Marcel Balootje 


Un consenshi corupto y kima 

“Señor ta mi wardador, mi’n tin falta di nada 
Den cunucu di yerba berde e ta ponemi sosega. 
E ta hibami na awa trankil, 
Pa mi bolbe haña forsa”. 
Salmo: 23 


Nos ta anuncia fayecimento di: 
Iris Lucina 
Rafael-de Cuba 
Mihor conoci como: “Riri” 
*10-10-1951 - †02-01-2023 


Mayornan: 
†Helena y †Victor de Cuba 


Na nomber di su: 
Esposo: 
Eddie Inocencio Rafael 


Yiunan: 
Siegmond Rafael 
Edsel Rafael 


Manera yiunan: 
Monique Ras-Hees 
Ylaysha Loefstop 


Rumannan: 
†Robert de Cuba y famia 
Maria de Cuba y Gregorio Maduro y famia 
†Mickel de Cuba y famia 
Aquiles y Jolanda de Cuba-Tromp y famia 
Gladys, Edwin y yiunan 
Mildred y Odilio Perez-de Cuba y famia 
Ineke Webb y famia 
Harietta de Cuba 
Greta de Cuba y famia 
Jean de Cuba y famia 


Omo: 
Thomas de Cuba y famia 


Sobrino(a)nan: 
Milusca, George, Robert, Mercedez, Richard, 
Geoffrey, Shawn, Jean Claud, Eldrick, 
Jessica, Herlin, Hervé, Marlon, Joanly, Bryan, 
Odrian, Monique, Mariella, Benno, Jeanella, 
Eugenie, Haime, Jessica, Daisy, Tineke, 
Kimberly, Doris 


Swa y cuñanan: 
†Simon Rafael y famia 
Damasa y †Bert Heidweiller y famia 
Efrain y †Maria Rafael y famia 
Greta y †Egbert Wever y famia 
†Mirto y Milda Rafael y famia 
Elsa Rafael 
†Wilfred Rafael y famia 
Lucia y Ursulo Croes y famia 
Roberto y Theolinda Rafael y famia 
Ramiro y Elsa Rafael y famia 
Helena y Juan Dirksz y famia 


Su mihor amiga di cas: 
Milda Rafael 


Primo y primanan 


Acto di entiero lo tuma lugar dialuna 9 di 
januari 2023 na misa Sta Anna di 2’or pa 
4’or di atardi, despues saliendo pa Santana 
catolico na Noord. 


Despues di entiero no ta ricibi bishita di 
condolencia na cas. 


“Amor sa di soporta y ta bondadoso, e no ta 
envidioso; amor no sa broma, ni ta orguyoso. 
E no ta gorsero, ni egoista, e no sa rabia lihe, 
ni warda rencor. E no ta keda contento cu 
inhusticia, pero ku berdad si. Amor semper ta 
persevera, semper ta kere, semper ta spera y 
keda soporta.” - 1 Corintio 13: 4-7 


Tristo pero conforme cu boluntad di Dios ta 
anuncia despedida di Mama, abuela, suegra, 
ruman, tia, bisiña, amiga y ex-zuster di Aruba 
Lago Hospital, Hospital di San Pedro y dr. Horacio 
Oduber Hospital. 


Sra. Maria (Omi) Antionetta 
Susanne Piternella 
Miembro den Orde di Oranje Nassau 


Acto di entiero ta wordo anuncia despues. 


“Señor ta mi wardador, mi’n tin falta di nada 
Den cunucu di yerba berde e ta ponemi 
sosega. E ta hibami na awa trankil, 
Pa mi bolbe haña forsa”. - Salmo: 23 


Cu hopi tristesa pero conforme cu boluntad 
di Dios nos ta anuncia cu a bay laga nos den 
brasa di Señor: 
Chan, Sau Fan 
Mihor conoci como “Papa Chan” 
*05-10-1938 - †22-12-2022 


Casa: NG, Pik Wan 
Yiu: Chan, Sohan 


Rumanan: 
Aruba, Australia, Hong Kong, China y USA 


Sobrino(a)nan: 
Aruba, Australia, Hong Kong, China y USA 
Demas famia na Aruba, Australia, Hong Kong, 
China y USA 


Ta invita pa acto di condolencia y entiero cu lo 
tuma lugar na Aurora Funeral Home dialuna 9 di 
januari 2023 di 9’or pa 11’or di mainta. Despues 
ta sali pa Santana Central Sabana Basora. 


“Jehova ta mi wardador, pues mi no tin falta di nada. 
E ta ponemi drumi den luganan di yerba berde e ta 
ponemi canto di awanan keto. E ta restora mi alma, 
E ta guía mi den e camindanan di justicia pa motivo 
di su nomber. Maske mi cana den e valle di sombra di 
morto mi no tin miedo di maldad pasobra abo ta cumi, 
Bo bara y Bo garoti ta consolami. 
Salmo 23:1-4 


Cu profundo dolor na nos curason, pero agradecido 
pa tur locual ela nifica pa nos, nos ta anuncia 
fayecimento di nos ruman stima: 


Rosalinda M. 
van der Biezen 
Mihor conoci como “Eda” 
*03-02-1956 - †04-01-2023 


Na nomber di su: 
Rumannan: 
Leo, esposa Maira van der Biezen y yiunan 
Sergio van der Biezen 
Vilma, esposo Wensley Martis y yiunan 
Lesbia van der Biezen y yiu 
Mirta, esposo Omar Winterdal y yiunan 
Angel, esposa Marina van der Biezen y yiunan 
Linda van der Biezen y Benito Croes 


Ruman di criansa: Gerald Foutain, esposa y yiunan 


Sobrino(a)nan: 
Jerncy Jansen y Joanna Kock 
Esther y Raymond Laclé y yiunan 
Rachelle y Gilbert Maduro y yiunan 
Edward van der Biezen, Angele paesch y yiunan 
Patrick y Gianaika van der Biezen y yiu 
Elton Jansen y Veronique Harms y yiunan 
Jeanpierre y Glendeline van der Biezen y yiunan 
Angel Javier van der Biezen 
Benjamin Winterdal 
Mario Gonsalves 
Jean Paul van der Biezen y Priscilla Lopez y yiu 
Giomar Winterdal y Emily Lanooy 
Mike-Angelo van der Biezen 


Tanta y omonan: 
†Hendrik y †Adelicia Croes y yiunan 
†Marianita Diaz 
Martina y Reynold Oduber 
†Pedro Pascual y †Sabina Oduber y yiunan 
†Carlos Diaz y yiunan 
Iris y Meindert van Aurich y yiunan 
Filomena Diaz y Roy de Cuba y yiunan 
Vdo. Angel Diaz y yiunan 
Edwina Diaz y Yiu 
Pedro Francisco y Dios Diaz y yiunan 
Juan Alberto Diaz y Edilma Guerra-Zuleta y yiu 
†Dora Werleman y famia 
†Paulina Henriquez y famia 


Amistadnan di cas: Virginia y John Alexander y famia 


Bisiñanan pega: 
Reina de Cuba y famia 
Sira Kelly, Zahaira Supriana y famia 


Sobresobrino(a)nan cu ela wak pa nan, primo y 
primanan 


Demas famia: 
van der Biezen, Diaz, Thodé, Jansen, Gonsalves, 
Winterdal, Paesch, Fountain, Hernandez, Martis, Croes, 
Ras, de Cuba, Barros, Maduro, Laclé, Boekhoudt, Kock, 
Oduber, van Aurich, Redondo, Werleman, Henriquez, 
Limunier, Kelly. 


Su rumannan di congregacion Bubali di Testigonan di 
Jehova. 


Demas famia, amigo y conocirnan ta invita pa asisti 
na acto di entiero cu lo tuma lugar na Aurora Funeral 
Home diamars 10 di januari 2023 di 2’or pa 4’or di 
atardi. Discurso di despedida lo tuma lugar pa 3:30 y 
pa 4’or saliendo pa Santana Sabana Basora. 


Disculpa nos si den nos tristesa nos por a lubida un of 
otro famia, amigo of conocir. Ta duel nos cu despues 
di entiero nos no por ricibi bishita di condolencia na 
cas. 


Boso presencia ta altamente aprecia 


Diasabra, 7 Januari 2023 
AWEMainta 
OBITUARIO 
15 


“Señor ta mi wardador, m’n tin falta di nada 
Den cunucu di yerbe berde e ta ponemi sosega. 
E ta hibami na awa trankil, 
Pa mi bolbe haña forsa”. - Salmo: 23 


Cu profundo tristeza y conforme cu boluntad di 
Dios nos ta anuncia fayecimento di esposo, tata, 
abuelo, ruman: 
Francisco Croes 
Mihor conoci como:”Pancho” 
*10-10-1941 †01-01-2023 


Na nomber di su: 
Mayornan: † Porfilio Croes y † Rosa Maria Croes- 
Koolman 
Esposa: Selma Croes-Croes 
Yiu: Francis Croes y Elisa Croes-Helderman 
Nietonan stima: Charley & Senna 
Sobrina stima: Raquel & Gino Flores 


Rumannan: 
Theresita “Chichi” y Llario Vrolijk y famia 
† Theolindo Croes y famia 
Jan Hendrik “Jenny” y Anivia Croes-Kock y famia 
Andres “Adri” y Maria Croes-Maduro y famia 
Dominico “Mico” y Emma Croes-Albertsz y famia 
Margarita Croes 
Manuel “Mache” Croes y famia 
Benito Croes y yiu 
† Bregilio “Buchi” y Brenda Croes-Bareño y famia 
Louis “Rolando” Croes 


Swa y cuñanan: 
Bernardo “Benny” Croes y Margoth Croes- 
Araque y famia 
Salome Croes y Andres Lacle y famia 
Rosenda “Chenta” Croes y Rosario “Rochi” 
Rasmijn y famia 
Casimiro “Ilo” y Deta Croes-Werleman y famia 
Vicente “Chento” Croes 
Angelberto “Echi” y Margarita Croes-Becker y 
famia 
Filomena “Mena” Croes y Luis Martis y famia 
Vda. Margarita Kelly-Croes y famia 
Miriam Croes y Ronnie Kelly 


Demas ihanan, tantanan y omo, primo(a)nan, 
comer y compernan amigo(a)nan 
Demas famia: Croes, Koolman, Vrolijk, Kock, 
Maduro, Albertsz, Bareño 


Nos ta pidi disculpa si den nos tristesa nos por a 
lubida algun famia. 


Ta invita pa asisti na e acto di despedida cual 
lo tuma lugar Diasabra 7 di Januari 2023 di 9:00 
pa 11:00 di mainta na Aurora Funeral Home. 
Cremashon lo tuma lugar den seno familiar. 
Lo tin un box disponibel pa un donacion pa 
stichting Koningin Wilhelmina Kanker Fonds. 


“Dios ta amor… y amor ta Dios, maske mi no ta na e 
mundo aki, tur dia lo mi ta banda di boso curazon” 
- Salmo: 33 


“Di berdad, di berdad, mi ta bisa boso, si un pipita di 
trigo no kai den tera i muri, e ta keda su so; ma si e 
muri, e ta duna hopi fruta.” - Juan: 12 


Cu hopi tristesa, pero conforme cu boluntad di Dios 
nos ta anuncia fayecimento di nos Mamai stima cu 
a bay laga nos den brasa di señor, 


Sra. Joanna Maria 
Boekhoudt-Farro 
mihor conoci como “Mamai” 
viuda di † Julio Dominico Farro 
* 08 augustus 1939 † 30 december 2022 


Mayornan: 
† Johannes Boekhoudt, 
† Faustina Boekhoudt-Brete 


Suegra y Suegro: 
†Jose Casimiro y †Emilia Farro-Solognier 


Yiunan: 
Gerda Van Cleef-Farro y Karel Van Cleef, 
Johnny Farro, Shirley Kock-Farro y † Lando Kock, 
Eileen Lampe-Farro y Edwin Lampe, Mirella Koolman- 
Farro y Louis Jean-Pierre Koolman 


Nieto y nietanan: 
Naila Van Cleef, Wielmer Van Cleef, Jonathan Farro 
y Leydi Farro-Orosco, Jean-Pierre Farro y Artiette 
Winterdal, Jually Maduro-Farro y Ricky Maduro, 
Gregory Farro, Allan Kock, Eldwean Lampe, Eshley 
Lampe y Zildjian Cater, Jeanoir Koolman y Claudia 
Koolman-de la Cruz, Pierre Koolman y Brittney 
Koolman. 


Bisanieto y bisanietanan: 
Nyah Farro, Briana Farro, Jurienne Maduro, Jurick 
Maduro, Aleina Farro, Alyah Koolman, Aryah 
Koolman, Abygail Koolman, Adynah-Joanna 
Koolman. 


Rumannan: 
† Hose Boekhoudt, † Calmero Boekhoudt, † 
Efrain Boekhoudt, Theofilo Boekhoudt y Carla 
Boekhoudt, Lina Boekhoudt, Jolanda Boekhoudt, 
David Boekhoudt, Ruben Boekhoudt, Reina Brete- 
Boekhoudt y Roy Brete, Franklin Boekhoudt. 


Swa y Cuñanan 


Tur su sobrino y sobrinanan, primo y primanan, 
comer y compernan, ihanan, ex coleganan di 
Postkantoor y Rica food, bisiñanan, conocirnan y 
amistadnan. 


Amiganan: Theresita Wilson y Elias Wilson, Juanita 
Tromp, Yvonne Kromhout, Anita Moore, Jacintha De 
Cuba. 


Famianan: Boekhoudt, Brete, Farro, Van Cleef, Kock, 
Lampe, Koolman, Orosco, Winterdal, Maduro, Cater, 
De La Cruz, Gomez, Rosario, Angel, Giel, Britten, 
De Cuba, Everon, Thode, Kelly, Tromp, Paesch, 
Hernandez, Lacle, Webb, Carrasquero, Perez, Ras, 
van de Bliek, Leest, Henriquiz, Maduro, Hoevertsz, 
Solognier, Ravini, Kelly, Geerman, Alber, Geessink, 
van de Biezen, Steward, Hoevertsz. 


Tur ta invita pa asisti na acto di entiero cu lo tuma 
lugar Diasabra 7 di Januari 2023 for di 2.00 pa 4.00 
di atardi na misa Catholico Santa Anna na Noord y 
despues lo Sali pa Santana Catholico Santa Anna 
na Noord. 


Nos ta lamenta cu despues di entiero nos no lo por 
ricibi bishita di condolencia na cas. 


Nos ta pidi nos disculpa si den nos tristeza nos por 
a lubida di menciona un of otro famia, conocir of 
amistadnan. 


Cu inmenso tristeza na nos curason nos ta 
anuncia fayacimento di mi casa, nos Tata, Welo, 
Ruman, y Omo stima: 


Sr. Shun Sang Chow 
Cariñosamente jama como “Papa Chow” 
*23-03-1938 † 02-01-2023 


Na nomber di su: 
Casa: Suet Hing Lo 


Yiunan: 
Samuel Kam Hung Chow & Erika Yan Ling Chen 
Kamman Chow & Amanda Man Yan Chu 


Nietonan: 
Calvin Ka Chun Chow y Compañera Jiaqi Wu 
Chris Kai Chun Chow 
Hayley Hei Yee Chow 
Hanson Hei Sun Chow 


Rumannan na bida: 
Fook Kiu Chow (Hong Kong) 
Yuen Chow (New York) 
Fook Chun Chow & Fu Wing Yau (Hulanda) 


Famianan mas cerca na Aruba: 
Kang Choi Lee & Lee Qiuyun 
Juliet Chieuw & Sophia Mendez 
Qunbin Lee y familia 
Melissa Yuchun Lee & Alex Zhuo Hui Feng y 
familia 
Yuhong Lee & Jenny Yau y familia 
Haping Lee & Freddie Vasquez y familia 
Y demas familianan na China, Hong Kong, 
Suriname, Hulanda, Inglaterra, Merca y Canada. 
Ta invita demas famia, bon bisiñanan , 
amigonan, conocirnan y empleadonan di 
compania pa e acto di entiero cual lo tuma luga 
Dialuna 9 di Januari 2023 di 2or pa 4or di atardi 
na Pray Funeral Home (van Speyckstraat #1) San 
Nicolaas . Despues lo sali pa Santana Sabana 
Basora. 


Oportunidad pa condolencia lo ta Diabierna 
Januari 6 2023 di 6or – 8or di anochi 


Tur donation lo wordo entrega na Funari y Huize 
Maris Stella 


Nos ta lamenta cu nos no por ricibi bishita di 
condolencia na cas. 


